《满江红 其三》
宋代·葛郯

郢客高歌，犹未睹、阳春一曲。多应是、连城有价，閟藏华屋。

但使章台无异意，何妨一见邯郸玉。料锦囊、随客泛东溪，凌波绿。

难独唱，篱边菊。谁与咏，阶前竹。想秋光不久，又成虚辱。

过雁不知蛩有恨，行夔应笑蚿无足。愿为予、落笔走盘珠，争圆熟。

作者简介：郯字谦问，归安（今浙江省吴兴县）人。葛立方之子。绍兴二十四年（1154）进士。乾首七年（1171），常州通判。守临川，淳熙八年（1181）卒。有信斋词一卷。